A bizottság 98/66/EK irányelve

(1998. szeptember 4.)

az élelmiszerekben használható édesítőszerek különleges tisztasági követelményeinek megállapításáról szóló 95/31/EK irányelv módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 94/34/EK európai parlamenti és tanácsi irányelvvel [1] módosított, az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2] és különösen annak 3. cikke (3) bekezdésének a) pontjára,

az élelmiszerügyi tudományos bizottsággal folytatott konzultációt követően,

mivel a 96/83/EK irányelvvel [3] módosított, az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelv [4] felsorolja azon anyagokat, amelyeket élelmiszerekben édesítőszerként fel lehet használni;

mivel az élelmiszerekben használható édesítőszerek különleges tisztasági követelményeinek megállapításáról szóló, 1995. július 5-i 95/31/EK bizottsági irányelv [5] meghatározza a 94/35/EK irányelvben említett édesítőszerekre vonatkozó tisztasági követelményeket;

mivel a műszaki fejlődés figyelembevételével szükséges a 95/31/EK irányelvben az izomalt (E 953) vonatkozásában megállapított tisztasági követelmények módosítása; mivel következésképpen a fenti irányelvet e fejlődéshez kell igazítani;

mivel figyelembe kell venni az élelmiszer-adalékanyagokkal foglalkozó közös FAO/WHO szakértői bizottság (JECFA) által szerkesztett Codex Alimentarius – ban az édesítőszerek vonatkozásában meghatározott előírásokat és vizsgálati módszereket;

mivel, ha az élelmiszer-adalékanyagokat az élelmiszerügyi tudományos bizottság értékelésében szereplő, vagy az ezen irányelvben megemlített gyártási módszerektől, illetve alapanyagoktól jelentősen eltérő módszerekkel, illetve alapanyagokból állítják elő, azokat az élelmiszerügyi tudományos bizottsághoz be kell nyújtani értékelésre abból a célból, hogy az teljes körű értékelést végezzen, különös figyelmet fordítva a tisztasági követelményekre;

mivel az ezen irányelvben elrendelt intézkedések összhangban állnak az Élelmiszerügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A 95/31/EK irányelv mellékletében az E 953 szám alatti izomaltra vonatkozó szöveg helyébe ezen irányelv mellékletének szövege lép.

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1999. július 1-je előtt megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1998. szeptember 4-én.

a Bizottság részéről

Martin Bangemann

a Bizottság tagja

[1] HL L 237., 1994.9.10., 1. o.

[2] HL L 40., 1989.2.11., 27. o.

[3] HL L 48., 1997.2.19., 16. o.

[4] HL L 237., 1994.9.10., 3. o.

[5] HL L 178., 1995.7.28., 1. o.

--------------------------------------------------

MELLÉKLET

"E 953 IZOMALT

Szinonimák | Hidrogénezett izomaltulóz, hidrogénezett palatinóz |

Meghatározás

Kémiai név | Az izomalt hidrogénezett mono- és diszacharidok keveréke, amelynek fő összetevői a diszacharidok: 6-O-α-D-glükopiranozil-D-szorbit (1,6-GPS) és 1-O-α-D-glükopiranozil-D-mannit-dihidrát (1,1-GPM) |

Összegképlet | 6-O-α-D-glükopiranozil-D-szorbit: C12H24O11 1-O-α-D-glükopiranozil-D-mannit-dihidrát: C12H24O11. 2H2O |

Relatív molekulatömeg | 6-O-α-D-glükopiranozil-D-szorbit: 344,32 1-O-α-D-glükopiranozil-D-mannit-dihidrát: 380,32 |

Tartalom | Legalább 98 % a hidrogénezett mono- és diszacharid, és legalább 86 % a 6-O-α-D-glükopiranozil-D-szorbit és 1-O-α-D-glükopiranozil-D-mannit-dihidrát keveréke, szárazanyagra vonatkoztatva. |

Leírás | Szagtalan, fehér, kissé higroszkopikus, kristályos massza. |

Azonosítás

A. Oldhatóság | Vízben oldódik, etanolban nagyon kismértékben oldódik |

B. Vékonyréteg-kromatográfia | A vékonyréteg-kromatográfiával végzett vizsgálat egy kb. 0,2 mm vastag kromatográfiás szilikongél-réteggel bevont lemez felhasználásával történik. A kromatogram fő pontjai az 1,1-GPM és az 1,6-GPS pontok. |

Tisztaság

Víztartalom | Legfeljebb 7 % (Karl Fischer-módszer) |

Szulfáthamu | Legfeljebb 0,05 %, szárazanyagra vonatkoztatva |

D-mannit | Legfeljebb 3 % |

D-szorbit | Legfeljebb 6 % |

Redukálócukrok | Legfeljebb 0,3 %, glükózban, szárazanyagra vonatkoztatva |

Nikkel | Legfeljebb 2 mg/kg, szárazanyagra vonatkoztatva |

Arzén | Legfeljebb 3 mg/kg, szárazanyagra vonatkoztatva |

Ólom | Legfeljebb 1 mg/kg, szárazanyagra vonatkoztatva |

Nehézfémek (ólomban kifejezve) | Legfeljebb 10 mg/kg, szárazanyagra vonatkoztatva" |

--------------------------------------------------